**Р.А.Бариева** *МБОУ “Татарская гимназия №11” г. Казань***Туган телне өйрәтү аша укучыларда патриотик хисләр тәрбияләү** *Аннотации:
 Воспитание чувств патриотизма у учащихся тесно связано с изучением родного языка. Для существования нации необходимы следующие средства, которые нужно поддерживать и развивать, а именно: язык, культура, государственность. Знания своего родного языка— основа формирования национального самосознания.**Instilling a sense of patriotism among students is closely connected with the study of the native language.**For the existence of the nation required the following tools, which need to maintain and develop, namely: language, culture, statehood. Knowledge of the native language is the basis of the formation of national identity.                                            .**Ключевые слова: Родной язык, патриотизм, национальное самосознание, духовное наследие.
 Native language, patriotism, national consciousness, the spiritual heritage of the nation.* Һәр халык өчен туган тел-иң кадерле, иң куәтле, иң моңлы, иң назлы тел. Тел ул—буыннан буынга мөкатдәс мирас булып күчеп килгән хәзинә.Аны тугач та ишетә һәм өйрәнә башлыйсың, шуңа күрә аны туган тел дип атыйлар да. Без бала туган телдә сөйләшергә өйрәнде димибез, ә аның теле ачылды дип әйтәбез. Шушы хәзинәне балаларга кече яшьтән үк ирештерү, безнең, һәммәбезнең дә, төп бурычыбыз.

 Телсез халык үзе дә була алмый, халыксыз –тел дә юк, шунлыктан телгә мәхәббәт бер үк вакытта халыкка да, туган илгә дә мәхәббәт дигән сүз”, -дип язган танылган татар язучысы Г.Бәширов. Ә үзенең туган җирен, халкын, илен, ватанын сөюче, шулар өчен һәртөрле корбаннарга да әзер булган кешене без патриот дип атыйбыз. Бүгенге көндә безнең алда торган иң төп бурычларның берсе— үз илен яраткан , үз телен хөрмәт иткән , һәрьяктан камил булган, толерант укучы шәхесе тәрбияләү.

 Без Ватанга лаеклы гражданнар тәрбияләргә тиеш. Язучы Ю.Нагибин, Ватанны ана белән чагыштырып: “Сез әни кешедән Туган илгә булган хистән аерылгысыз кыйммәтле хәзинә-туган телегезне аласыз. Аның аркылы, шул телдә сөйләнгән әкиятләр, җырланган җырлар аркылы телебезнең матурлыгын, тулылыгын тоясыз... Ватанын югалткан кешеләр телләрен дә югалта. Бу югалту-иң куркынычлысы, иң афәтлесе...”,-ди. Булачак гражданин мәктәптә ныгый, канатын ныгыта. Ул үзенә алга таба кирәк булган әһәмиятле сыйфатларны өйдә сеңдерсә, без – укытучылар – мәктәптә бу эшне эзлекле дәвам итеп, аларда чын гражданлык хисләре тәрбияләргә, актив кешеләр булып җитешергә ярдәм итәргә тиеш. Гражданин ул—белем, акыл һәм намусның бергә кушылмасы. Боларның берсе генә булмаса да, гражданлык образына зыян сала, тәрбия эшендә нык киртә ясый.

Телдә халыкның милли психологиясе, характеры, фикерләү һәм иҗат үзенчәлекләре ачыла, тарихы һәм мәдәнияте чагылыш таба. Туган телне яхшы белү, саклау, һәм үстерү – ул телдә иҗат ителгән әдәбиятны, сәнгатьне үзләштерү, үстерү, халыкның рухи хәзинәләрен, мәдәниятен, тарихын, авыз иҗатын киләчәк буыннар өчен саклап калу дигән сүз.

Галим, Рүзәл Юсупов фикеренчә, “туган тел, халык, милләт, дәүләтчелек белән аерылгысыз бәйләнештә тора. Алар бер-берсеннән башка яши дә, үсә дә, тулы кыйммәтле дә була алмыйлар ”. [1: 5]

Шуның өчен дә бүгенге көндә туган телебезне саклап үстерү – татар халкын алга җибәрүдә, аның дәүләт төзелешен камилләштерүдә, мәдәниятен баетуда иң мөһим мәсьәләләрнең берсе.

Телне саклау һәм үстерүнең төп шарты исә шуннан гыйбарәт: аның әһәмияте, кулланылышы, тукталмыйча, арта һәм киңәя барырга тиеш. Әмма шуны да онытмаска кирәк: туган тел, аннан дөрес файдаланганда, аны куллануда һәркем үзенә таләпчән булганда гына, саф туган тел булып калачак.

 Шуңа күрә дә без янәшәдәге кешеләрнең туган телләрен вата-җимерә сөйләшүләренә битараф калмаска тиешбез. Үзебез тәрбияли торган укучыларыбызны туган телләрендә төгәл, дөрес итеп сөйләшә белүләренә ирешү өчен эзлексез эш алып барырга тиешбез. Шулай эшләгәндә генә без ватаныбызның чын патриотларын тәрбияли алачакбыз.
 Тел белү–милли үзаң тәрбияләүнең нигезе, ә укучыларда милли үзаң булдыру- патриотик хисләр тәрбияләүдә иң төп адым. Шунысы көн кебек ачык: ата-ана баласына гаиләдә милли тәрбия бирә икән, димәк, ул туган телен дә онытмаячак. Милли үзаң үз халкыңның тарихын, мәдәниятен, аның телен белү, үзеңне татар халкының бер вәкиле дип хис итүдән башлана. Без, укытучылар, бары тик киләчәк буында милли үзаң тәрбияләп кенә татар телен саклап калачакбыз.
 Милли үзаң формалаштыру – телне, мәдәниятне, йола-гадәтләрне саклап калу, тарихка һәм дингә карата аерым игътибар бирү дигән сүз. Менә шуңа күрә дә яшьләрдә милли үзаң тәрбияләү бүгенге көндә безнең алда торган төп бурыч булырга тиеш дип саныйм мин.

 Академик М.И. Махмутов болай яза: “сакланып, яшәп калуның әһәмиятле юлы – ...һәр татар кешесенең үзенең татар икәнлеген аңлавы, ягъни милли үзаң һәм үзбилгеләнү”[2: 71]Укучыларны татар итеп үстерү өчен аларны милли мәдәни мохитка кертү, милли мәдәнияткә кызыксыну уяту бик мөһим. Милли үзаң тел белүдән мөһимрәк, ул кешенең милләт вәкиле буларак һәм шәхес буларак тәрбияләнүе дигән сүз. Үзеңне татар милләте кешесе итеп тою кешедә ышаныч уята, милли мәдәниятне белү башка мәдәниятләргә дә юл ача. Иң беренче чиратта, без балаларның аңына милли мәдәни традицияләрне сеңдерсәк кенә тел өйрәнү нәтиҗәле булачак. Тарихыбыз мисалында халкыбызның үткәненә горурлык хисе тәрбияләү, милли геройларыбызны белү һәм хөрмәт итү этномәдәни үзбилгеләнүнең мөһим шарты булып тора. Адәм баласы туган телгә гамьле, хөрмәтле булганда гына ул үз иленең һәм төбәгенең тарихын, гаиләсенең шәҗәрәсен аңлый ала, халкыңны, тарихыңны белүдән башкалар теленә хөрмәт белән карау фикере тәрбияләнә. Безгә үзебезнең туган телебезне саклау, үстерү бурычы йөкләнгән һәм без бурычны үтәргә тиешбез.

 **Литература** Акчурин Т.Ф. Языковая политика в Республике Татарстан: политико-правовое регулирование.—Казань : Магариф, 2006. —С.205-216.

 Заһидуллина Д.Ф. Милли үзаңны үстерү мәсьәләләре. –Казань : Магариф, 2008. –С.5-8.

  Исхаков З.А. Язык и этнос на рубеже веков : Этносоциологические очерки о языковой ситуации в Республике Татарстан.—Казань : Магариф, 2002.—С.6-42.

 Махмутов М.И. О философии образования и национальном самосознании /Научный Татарстан. 1997.–№3/4.—С.71.

 Юсупов Р.А. Икетеллелек һәм сөйләм культурасы. –Казан: Тат.кит. нәшр.,2003.—С.5.